Els consistoris veuen "insuficient" que se centralitzi el servei a Guardiola de Berguedà ACN La Pobla de Lillet.-Els ajuntaments de l'Alt Berguedà exigeixen a l'Institut Català de la Salut, el Cat Salut i el Departament de Salut el retorn de l'activitat presencial a tots els ambulatoris del territori. Els consistoris de Bagà, Castellar de N'Hug, Gisclareny, Gósol, la Nou, Sant Julià de Cerdanyola, La Pobla de Lillet, Saldes i Vallcebre han enviat una carta als tres organismes on denuncien que s'estan "retallant el dret a la igualtat en l'accés a la sanitat pública". A més, qualifiquen "d'insuficient" que s'hagi optat per concentrar el servei a l'ambulatori de Guardiola de Berguedà, ja que consideren que no soluciona el problema i segueix obligant als usuaris, molts d'ells gent gran, a desplaçar-se. Els ambulatoris de l'Alt Berguedà van tancar amb l'arribada de la pandèmia, el 13 de març. Des de llavors, explica el regidor de Salut de la Pobla de Lillet, Xavier Serra, la data de la reobertura s'ha anat posposant reiteradament. La darrera era aquest setembre i de moment, afegeix, no tenen notícies. Des dels consistoris, expliquen, s'han mostrat "comprensius" davant la situació, però reiteren que s'estan vulnerant els drets dels veïns. A hores d'ara l'activitat presencial es concentra al CAP de Guardiola, que ara també ofereix servei nocturn. En paral·lel, els municipis disposen, un dia per setmana, de metge al poble, un fet que qualifiquen "d'insuficient", tenint en compte que hi ha una elevada taxa de gent gran. Un miler de firmes Els municipis afectats van engegar una campanya de signatures per exigir la reobertura dels ambulatoris, que ja compta amb més de prop de mil adhesions. Aquestes s'han afegit a la carta enviada a l'Institut Català de la Salut, el Cat Salut i el Departament de Salut per exigir la reobertura.

Summary: Els ajuntaments de l'Alt Berguedà exigeixen el retorn de l'activitat presencial a tots els ambulatoris


Ports de la Generalitat ha posat en servei el nou pantalà flotant per a embarcacions nàutiques de petita eslora del port de l'Escala (Alt Empordà). L'objectiu de la infraestructura és disminuir l'agitació interna que hi havia a la dàrsena de nàutica popular provocada pels vents del nord així com millorar el servei d'atracament dels vaixells. El pantalà ha costat 22.000 euros i acull 68 embarcacions. La instal·lació, que es pot desmuntar, té una longitud de 96 metres i una amplada. A banda d'aquesta estructura, també s'han renovat les cinc torretes de subministrament de serveis d'aigua i llum i els sistemes d'amarratges per a embarcacions.

Summary: Entra en funcionament el nou pantalà per a embarcacions nàutiques del port de l'Escala


El portaveu del govern espanyol, Íñigo Méndez de Vigo, ha assegurat aquest divendres a la roda de premsa posterior al consell de ministre que ETA “no aconseguirà cap rèdit polític” fruit del seu desarmament. A 24 hores de la verificació del lliurament de les armes, Méndez de Vigo ha deixat clar que el seu executiu “no espera res” de les accions d’ETA. “Que es dissolgui, demani perdó i ajudi a esclarir els delictes que no estan clars”, ha dit, perquè “amb això ajudarem de veritat les víctimes”. El portaveu del govern espanyol ha expressat també la satisfacció del govern espanyol pel suport de les fores parlamentàries en aquest àmbit. Fonts del seu executi han apuntat que consideren que es tracta d’una “operació propagandística” a la que no donen credibilitat. Les mateixes fonts apunten que de moment no està previst cap reacció del govern espanyol aquest dissabte al desarmament de l’organització.

Summary: El govern espanyol adverteix que ETA “no aconseguirà cap rèdit polític” pel desarmament


El reconegut artista gironí Domènec Fita i Molat ha estat homenatjat aquest dijous en la inauguració de la nova seu de la Fundació Fita que s'ha traslladat a la segona planta de la Casa de Cultura de Girona. Un espai amb molta història i lligams amb l'artista ja que va ser el lloc on va residir fins a l'any 1943 i on va començar a realitzar les seves primeres pinzellades. Fins ara la fundació es trobava al carrer Hortes de la capital gironina. El nou emplaçament dobla l'espai de l'anterior seu i s'ha inaugurat aprofitant l'estrena de la nova exposició d'obra recent titulada 'Retorn'. "Mai he volgut estar lligat a un estil, és una exposició que està relacionada amb l'atzar i el paper fi", ha resumit el mateix Fita.

Summary: La Fundació Fita estrena nova seu a la Casa de Cultura de Girona amb l'exposició 'Retorn'


El president de la Generalitat, Carles Puigdemont, ha replicat a la vicepresidenta del govern espanyol, Soraya Sáenz de Santamaría, que independentment dels recursos judicials el referèndum de l'1 d'octubre es farà perquè el Parlament aprovarà una llei que el legitima. "És fins i tot un deure polític del nostre Govern i Parlament ser fidels a aquest mandat", ha afegit en declaracions als periodistes des de Copenhaguen. El president català també ha posat en dubte l'efectivitat de l'estratègia judicial del govern espanyol. "Pensar que a 30 dies del referèndum, un procés que es ve musculant des de fa sis anys amb aquesta contundència, solidesa, solvència i transversalitat s'aturarà, realista no és", ha considerat.  Puigdemont ha defensat que celebrar l'1-O és el desig de la majoria dels catalans, fins i tot, " de molts dels que volen votar 'no'" perquè aposten perquè les discrepàncies polítiques es resolguin pels canals democràtics. "És un desig compartit per la majoria, la immensa majoria volem decidir, volem votar", ha conclòs.  Després que Sáenz de Santamaría advertís aquest dimecres que el govern espanyol ja té els recursos a punt sigui quina sigui la fórmula per aprovar les lleis de desconnexió, Puigdemont ha replicat que és un "deure polític" del Govern i del Parlament ser fidels al mandat democràtic i, per tant, tirar endavant amb el referèndum. En aquest context, ha recordat que l'estratègia judicial de l'Estat ha arribat fins i tot a inhabilitar l'expresident de la Generalitat Artur Mas, l'exconsellere Francesc Homs i a querellar-se contra la presidenta del Parlament, Carme Forcadell. Tot i això, Puigdemont ha afirmat que el procés no s'ha aturat. En aquest sentit, ha considerat que "no és realista" que el govern espanyol pensi que pot aturar el referèndum. Puigdemont ha afegit que els recursos al Tribunal Constitucional (TC) anunciats per Santamaría "avant la lettre" són una "innovació jurídica". I ha considerat que el que hauria d'haver fet el govern espanyol és seure a negociar perquè "dona la sensació que fa tard a tot arreu". Tot i així, el president de la Generalitat ha reiterat l'oferta de diàleg "fins al darrer minut" però ha admès que és difícil imaginar que sigui possible quan només falta un mes per a l'1-O. "El celebrarem. Si a darrera hora vol negociar els termes, hi estem disposats", ha insistit per després deixar clar que la falta de diàleg no aturarà el referèndum.

Summary: Puigdemont replica a Soraya que l'1-O es farà independentment dels recursos judicials perquè és un "deure polític"


L'expresident de l'ANC creu que les eleccions no són una solució i advoca per un "acord de mínims" per recuperar la confiança ACN Barcelona.-L'expresident de l'ANC Jordi Sànchez lamenta la manca de lideratge i responsabilitat  "a totes les institucions" i ha afegit que en algunes ha sobrat "electoralisme". En una entrevista a 'La Vanguardia, Sànchez, que ha estat condemnat a 9 anys de presó, qualifica "d'irresponsable" l'actitud del president del govern espanyol en funcions, Pedro Sánchez, però també creu que el president de la Generalitat, Quim Torra, va "actuar tard" en la seva primera declaració tot i que no se li pot retreure que no hagi condemnat la violència. "S'ha d'eradicar la violència", ha manifestat. Tot i la "desorientació", Sánchez creu que la situació no es resoldrà amb unes eleccions i ha assenyalat que cal un "acord de mínims" per recuperar la confiança en la política.  Sánchez considera que s'ha de tornar amb "urgència" a la política i ha alertat que qui cregui que només hi ha un problema d'ordre públic corre el risc de convertir la violència en estructural. "L'espiral acció-reacció entre policies i manifestants és terrible", ha afegit. Davant d'aquesta situació, ha considerat que no es pot "frivolitzar" amb els aldarulls i ha admès que també hi ha joves independentistes que tiren llambordes al costat dels "professionals dels aldarulls". I ha afegit que entén aquests joves però que no justifica la seva ira.  L'expresident de l'ANC s'ha mostrat crític amb totes les institucions. A l'alcaldessa de Barcelona, Ada Colau, li retreu que dissabte no anés al Palau de la Generalitat amb el Govern i els alcaldes de Tarragona, Lleida i Girona. I també ha fet referència al president del Parlament, Roger Torrent, que, segons ha dit, "se'l veu més preocupat per cultivar la seva pròpia agenda en la carrera per ser candidat d'ERC que d'integrar una funció institucional al servei del país".  "Fa falta un acord de mínims per tornar la confiança en la política. Les institucions, totes, han fallat. No han sigut capaces de donar cap missatge clar d'esperança ni tan sols d'unitat. I les institucions de l'Estat han seguit atiant el foc amb les seves declaracions. El buit institucional és dramàtic", ha conclòs.

Summary: Jordi Sànchez lamenta la manca de lideratge "a totes les institucions" i aposta per "eradicar la violència"


Els diners també aniran destinats a fomentar a la integració d'estrangers en situació de vulnerabilitat ACN Madrid.-El Consell de Ministres ha aprovat aquest divendres un acord per autoritzar a la Direcció General de Migracions la convocatòria de subvencions per valor de 83,4 milions d'euros per a l'acollida i integració de sol·licitants d'asil i refugiats. L'objectiu de la convocatòria, a proposta de la ministra de Treball i Seguretat Social Fátima Báñez, també és fonamentar el desenvolupament d'actuacions a favor d'altres estrangers en situació de vulnerabilitat, com per exemple víctimes de tràfic d'éssers humans, i a les actuacions sòciosanitàries desenvolupades als centres d'estades temporals d'immigrants. En concret, es destinaran 74 milions d'euros a la creació i manteniment per a l'acollida i el desenvolupament d'itineraris d'integració per a persones sol·licitants i beneficiàries de protecció internacional, sol·licitants i beneficiàries de l'estatut d'apàtrides i persones acollides en règim de protecció temporal. D'altra banda, 1,2 milions d'euros seran per a projectes que facilitin l'atenció sòciosanitaria en  els centres d'estades temporals d'immigrants de Ceuta i Melilla; 3 milions a la sensibilització, formació de professionals i acollida de grups específics  (víctimes de tràfic d'éssers humans i  els seus fills, de violències de gènere o amb trastorns psíquics, entre d'altres, que hagin patit violacions, tortures o altres formes de  violència); 2,24 milions d'euros més  a equipament i adaptació d'immobles i 3 milions per a projectes d'inserció laboral per als beneficiaris d'aquesta protecció internacional.

Summary: El govern espanyol aprova una subvenció de 83,4 milions d'euros per a l'acollida de sol·licitats d'asil i refugiats


Durant el primer trimestre d'aquest 2017, la Guàrdia Urbana de l'Hospitalet de Llobregat (Barcelonès) ha interposat 149 denúncies a propietaris de gossos potencialment perillosos, gairebé les mateixes que en tot el 2016 (165) i una cinquantena més que el 2015. El tinent d'alcaldia de Seguretat, Convivència i Civisme, José M. Garcia Mompel, explica que des del consistori han redoblat la vigilància per fer respectar l'Ordenança del civisme i la convivència en matèria de tinença d'animals i, especialment, la normativa de gossos potencialment perillosos, que preveu multes de fins a 800 euros per portar els animals deslligats, sense morrió i sense assegurança. Durant la inauguració aquest dimarts del quart 'correcan' de la ciutat, un espai de lleure perquè els gossos puguin anar deslligats i fer exercici, Garcia Mompel, ha destacat que el consistori està fent un esforç important per dotar d'espais específics als propietaris de gossos i que per això seran inflexibles a l'hora d'aplicar les ordenances vigents.

Summary: Creixen exponencialment les sancions a propietaris de gossos perillosos a l'Hospitalet


Els Mossos d'Esquadra han detingut els dos regidors de la CUP investigats pel tall del Coll d'Ares durant la vaga general del 8-N per portar-los a declarar. Ho fan després que el Jutjat d'Instrucció 1 de Ripoll ho ordenés aquest dimecres, ja que els dos regidors, Mariona Baraldés i Santi Llagostera, van desobeir les dues citacions que els hi havien arribat. El primer dia en què el jutjat els va citar, el 26 d'abril, els regidors van quedar-se a les portes de l'edifici, on hi havia unes 350 persones concentrades per donar-los suport. Aquell dia, van defensar que la protesta era "legítima" i que volien seguir fent "desobediència pacífica". El jutjat els va tornar a citar per al 8 de maig, però aquell dia tampoc es van presentar. Se'ls investiga per un delicte de desordres públics. A la causa també hi ha investigades les alcaldesses de Vallfogona i Pardines, Carme Freixa (ERC) i Núria Pérez (IdP), i el regidor de Ripoll Roger Bosch (ERC). Ells sí que van entrar als jutjats el 26 d'abril, però es van negar a declarar. Després de conèixer la detenció dels dos regidors cupaires, el CDR del Ripollès ha convocat una concentració de suport a Baraldés i Llagostera a les portes dels jutjats.

Summary: Els Mossos detenen els dos regidors de la CUP investigats pel tall del Coll d'Ares per portar-los al jutjat a declarar


El poeta, dramaturg, narrador i traductor Enric Casasses (Barcelona, 1951) ha estat distingit amb el 52è Premi d'Honor de les Lletres Catalanes. Es tracta d'un dels poetes catalans més influents de la seva generació, autor d'una obra genuïna i transgressora, que també s'ha bolcat en la recuperació de la tradició de poesia oral. Ha cultivat la poesia trobadoresca, el surrealisme psicodèlic i autors com Verdaguer o Caterina Albert. Casasses ha traduït autors com Conan Doyle, Nerval Blake i Max Jacob. Guanyador de nombrosos reconeixements, l’any 2012 va rebre el Premi Nacional de Literatura per la seva trajectòria literària i artística i el 2011 el premi Crítica Serra d’Or. És autor d'una vasta obra que inclou poesia, narrativa i dramatúrgia, i en la qual destaquen títols com 'La cosa aquella' (Empúries, 1982), 'T'hi sé' (Edicions 1984, 2013), 'A la panxa del poema en prosa que no hi neva ni hi plou' (Tria, 2013) i, recentment, 'El nus la flor' (Edicions Poncianes, 2017), guardonat amb el Premi Lletra d'Or al millor llibre publicat en llengua catalana. En l'àmbit de la dramatúrgia, el 2003 va publicar la peça de teatre 'Do'm' (RE&MA). El 1993 va ser distingit amb el Premi de la Critica per 'No hi érem' (Empúries, 1993), el Carles Riba el 1996 per 'Calç' (Proa, 1996) i el Premi Joan Alcover de 1998 per 'Plaça Raspall' (Edicions 62, 1998). El 2019 va rebre el Premi de la Crítica Catalana de poesia. En la seva faceta d’editor, Casasses ha recuperat textos d’autors com Juli Vallmitjana, Jacint Verdaguer, Caterina Albert o Francesc Pujols.  8 juny al Palau de la Música El Premi d'Honor de les Lletres Catalanes va ser instituït per Òmnium Cultural l'any 1969. S'atorga cada any a una persona que per la seva obra literària o científica en llengua catalana, i per la importància i exemplaritat de la seva tasca intel·lectual, hagi contribuït de manera notable i continuada a la vida cultural dels Països Catalans. La persona premiada rep 20.000 euros i el guardó del Premi d'Honor de les Lletres Catalanes, que rebrà el 8 de juny en l'acte d'entrega del premi al Palau de la Música.

Summary: El poeta i dramaturg Enric Casasses rep el 52è Premi d'Honor de les Lletres Catalanes


Satisfacció continguda a les Terres del Sénia per l'anunci del govern espanyol sobre el segellament definitiu dels pous i el desmantellament de les instal·lacions del projecte Castor. Després de dotze anys de lluita, la Plataforma Ciutadana en Defensa de les Terres del Sénia ha celebrat que, finalment, s'hagi pres aquesta decisió. Malgrat això, reclamen al govern espanyol que faci públic el calendari "real" de les actuacions i exigeixi a l'exconcessionària Escal UGS, en mans de Florentino Pérez, que n'assumeixi el cost. Tampoc ha passat per desapercebut el moment escollit pel govern espanyol per fer l'anunci, just el mateix dia que arrenca la campanya electoral, segons ha recordat l'alcalde d'Alcanar, Joan Roig, i Compromís. "Ho havíem demanat durant molts anys", ha recordat la portaveu de la Plataforma, Cristina Reverter. Contra tots els elements, governs i empreses, el moviment social es va mantenir en tot moment inalterable com la principal força que s'oposava al projecte Castor. Llavors, ja van avisar, que el govern espanyol esperonava un projecte que "no era viable econòmicament ni sostenible ambientalment", sucumbint als "cants de sirena d'una empresa sense capacitat tècnica ni econòmica per a un projecte d'envergadura que es va declarar prioritari i urgent" en la planificació del sistema gasista. Amb la decisió del Consell de Ministres d'aquest dijous, tot l'entramat argumental que el defensava s'ha esfondrat definitivament. Queden, encara, força comptes i serrells pendents d'esclarir. Recorden que la llei d'Hidrocarburs en vigor preveu que el govern pugui exigir a l'exconcessionària que es faci càrrec del desmantellament. En canvi, l'executiu del PP va acceptar la renúncia a la concessió d'Escal UGS quan aquesta no va poder arribar a posar el projecte ni en funcionament, condició que establia aquesta mateixa normativa.  Reverter ha remarcat també l'existència d'uns "sobrecostos que els consumidors no sabem exactament com repercuteixen a la nostra factura" per la hibernació i el manteniment de les instal·lacions que els consumidors "no han pactat"; l'"opacitat" del govern espanyol sobre el cost del nyap; i els 260 milions d'euros que, segons Enagás, podria costar l'operació del desmantellament.  La Plataforma no descarta que el govern intenti de nou carregar aquesta operació sobre les espatlles dels consumidors. "Sempre han de pagar els mateixos", apunta Reverter. Recorda, en aquest sentit, la responsabilitat i "coautoria" dels governs del PP i el PSOE, amb decisions polítiques que van permetre impulsar i autoritzar el projecte. Llactual ministra per la Transició Ecològica, Teresa Ribera, va tenir, per exemple, un paper rellevant, autoritzant l'avaluació d'impacte ambiental. En canvi, precisa la portaveu, el procediment obert al jutjat de Vinaròs ha exonerat tots els càrrecs polítics i només es processarà dos directius d'Escal UGS pels terratrèmols. Desconfiança crònica D'altra banda, l'alcalde d'Alcanar, Joan Roig, tem de les intencions electoralistes del PSOE en l'anunci del segellament del Castor d'aquest dijous al migdia. "El moment i les formes són molt sospitoses. L'anunci de l'encàrrec del segellament a deu dies de les eleccions i sense avisar pràcticament a cap dels municipis afectats és molt sospitós però esperem que arribi la fi del malson definitivament", ha demanat. "A les Terres de l'Ebre estem farts de les mentides del govern espanyol i qui rep mentides contínuament pateix una indigestió que genera desconfiança crònica", ha criticat l'alcalde. Roig també ha recordat que l'Ajuntament d'Alcanar no ha rebut resposta a la petició que es va fer al Ministeri per a la Transició Ecològica perquè s'expliqués, des del territori, la cronologia de les accions que es preveien per desmantellar les plataformes, terrestre i marina, del magatzem de gas. "Volíem només una resposta i informació. Ens haguessin pogut informar que en aquesta època preveien prendre aquestes decisions en un consell ministres. No ho han fet perquè és improvisat i això encara reafirma més la meva opinió que aquest anunci va lligat a la convocatòria d'eleccions del 10-N i que és un nou engany govern espanyol", ha dit Roig. El consistori insisteix que el territori només estarà satisfet si arriba "la proposta de màxims", és a dir, el desmantellament definitiu i el retorn de les terres expropiades als pagesos. Roig també ha posat en dubte que la decisió de segellar-lo sigui una voluntat política del govern espanyol i ha recordat que l'any que ve s'hauria d'haver fet igual per "prescripció tècnica". "Els taps mecànics que tapen els pous actualment estan esgotant la seva vida útil. Tenien una durada de cinc anys i es van posar el 2015", ha detallat.  Amb retard i de forma irresponsable Des de Compromís, una de les formacions que més ha batallat a les Corts espanyoles per exigir informació i reclamar el desmantellament definitiu del projecte Castor, els senadors Jordi Navarrete i Carles Mulet han celebrat la notícia. "Encara que tard i, com sempre, en període electoral, el govern ha realitzat d'una vegada el pas esperat que els col·lectius que sempre hem estat contraris a aquest nyap de projecte estàvem reclamant, com és el segellament del pou davant la caducitat dels segells temporals", ha declarat Mulet. La formació va donar a conèixer fa una setmana el pla previ per al desmantellament que havia elaborat Enagás. Ara retreu la "irresponsabilitat" del govern espanyol per no haver actuar amb l'agilitat que la població requeria, després que les instal·lacions no hagin entrat en funcionament i es mantinguessin hibernades. "L'únic que han buscat era confirmar el que les institucions espanyoles ja van dictaminar i retardar la presa de decisions com la d'avui, adoptada en període electoral", ha apuntat Navarrete.  Compromís considera també irresponsable que el PSOE el "tímid perdó" de l'expresident Rodríguez Zapatero i reclama a l'executiu que sancioni Escal UGS  i ACS si no assumeixen el desmantellament d'unes instal·lacions que "no només han estat la vergonya de l'enginyeria europea sinó un paradigma del poc respecte de la seguretat ciutadana perpetrat des de l'administració. Escal UGS demana que no sigui definitiu Per la seva banda, i segons ha revelat la publicació econòmica Cinco Días, Escal UGS ha presentat un escrit al Ministeri per a la Transició Ecològica demanant que el tancament del magatzem de gas submarí no sigui irreversible i que encarregui nous estudis.

Summary: Satisfacció continguda a les Terres del Sénia davant l'anunci del desmantellament del projecte Castor


BComú consultarà els inscrits entre un acord amb el PSC amb l'alcaldable dels comuns, Ada Colau, com a alcaldessa o un pacte amb ERC amb el candidat dels republicans, Ernest Maragall, com a alcalde. La consulta als prop de 1.000 inscrits s'obrirà durant aquest matí i es tancarà divendres a les 17 hores. En la consulta, els comuns exposen als inscrits les dues opcions que els han proposat tant els socialistes com els republicans en les negociacions, després que la Coordinadora de BComú descartés l'opció del tripartit en "constatar" en les converses els "vetos creuats" entre ERC i PSC. Colau ha assegurat que la direcció dels comuns defensa el pacte amb els socialistes perquè els permetria conservar l'alcaldia, malgrat admetre que el suport de la plataforma de Manuel Valls "no agrada" i ha fet "dubtar molt" els comuns. Colau ha defensat que un acord amb el PSC és la "millor proposta". Amb tot, ha descartat fer un acord de govern abans de la investidura, tal com demanava l'alcaldable del PSC, Jaume Collboni, fa uns dies com a condició per investir Colau. En la pregunta que votaran els inscrits, s'especifica que no se signarà cap acord de govern ni amb PSC ni amb ERC abans de la investidura i que el pacte de govern que s'assoleixi després del 15 de juny serà novament votat per les bases de l'organització.  La candidata dels comuns ha dit que "l'elecció no és ERC o PSC", sinó sobre mantenir o no l'alcaldia, que ha considerat "clau" per mantenir les "polítiques valentes" impulsades durant el mandat. En aquest sentit, s'ha defensat de les critiques que deien que només li "preocupava la cadira". "Hem demostrat que no estem en política per ostentar privilegis", ha dit Colau, que ha afegit que durant aquests quatre anys al capdavant de l'Ajuntament han "constatat la importància de l'alcaldia" en qüestions executives.    Els vots "regalats" de Valls Pel que fa al suport de Valls a la investidura, l'alcaldable de BComú ha dit que, després del debat intern, la formació ha conclòs que, malgrat no ser una "opció fàcil" que els ha fet "dubtar", no ha de "renunciar" a governar la ciutat per "tres vots que són regalats", "sense condicions" i que no han anat a "buscar". "No renunciarem al que hem vingut a fer: millorar la vida de la gent", ha indicat Colau, que ha remarcat que el suport de Valls "no és fruit de cap acord" i que no modificarà les posicions dels comuns.   Tampoc canviarà les posicions dels comuns sobre els "presos polítics i la judicialització de la política" el govern amb el PSC, segons ha defensat Colau. "Les qüestions de drets fonamentals formen part del nostre ADN", ha dit l'alcaldable de BComú, que ha assenyalat que el PSC tindrà les seves opinions sobre aquesta qüestió i ha confiat que "s'apropi" a les posicions dels comuns. "La idea del tripartit ja no sembla tan remota" Colau, que ha insistit que "des del primer dia" han apostat pel tripartit d'esquerres, ha afirmat que, malgrat que tant socialistes com republicans els han dit en les converses que aquesta opció no era possible en l'actualitat, el debat amb les dues forces en aquest sentit ha estat "positiu". "Dues setmanes després estem més a prop de superar la política de blocs i la idea del tripartit ja no sembla tan remota", ha assegurat.

Summary: BComú consultarà els inscrits entre un acord amb el PSC o un pacte amb ERC amb Maragall d'alcalde


El conseller de Salut, Toni Comín, que aquest divendres s'ha reunit amb els alcaldes de Viladecans, Gavà i Castelldefels, s'ha compromès a complir amb la resolució aprovada al Parlament el mes de novembre de 2014 i presentar un pla de recursos en les pròximes setmanes per garantir la prestació de la cartera de serveis del centre sanitari mentre durin les obres d'ampliació de l'hospital. A la sortida de la trobada, l'alcalde de Viladecans, Carles Ruiz, ha explicat que la reunió ha servit per traslladar al conseller que el de Viladecans "no és un hospital com els altres" i que requereix "un tractament especial" perquè ha estat "molt maltractat". Els alcaldes esperen ara que "les promeses i bones paraules es tradueixin en fets" i que el centre, que dona servei a una població potencial de 200.000 persones, disposi dels recursos necessaris per garantir un servei de qualitat. A la sortida de la reunió, les alcaldesses de Gavà i Castelldefels, Raquel Sànchez i Candela López, i l'alcalde de Viladecans, Carles Ruiz, han destacat que aquesta primera trobada amb el nou conseller de Salut, Toni Comín, ha estat positiva perquè ha servit per traslladar-li "el malestar del territori per la situació de l'Hospital de Viladecans". En aquest sentit, l'alcaldessa de Castelldefels, Candela López, ha explicat que els ajuntaments de l'àrea d'influència de l'hospital "porten molt de temps al costat de la gent reivindicant més recursos per a l'hospital" i que avui li han pogut transmetre això al conseller.  De la reunió, els alcaldes n'han destacat el compromís del conseller de Salut de presentar-los en les pròximes setmanes un pla de recursos concret per al centre sanitari que incrementi el pressupost de l'hospital mentre duren les obres de la seva ampliació i que permeti desenvolupar la seva cartera de serveis. Un compromís, ha recordat l'alcalde de Viladecans, Carles Ruiz, que ja va assumir l'antecessor de Comín al Departament, el conseller Boi Ruiz, el passat mes d'abril però que mai es va concretar. L'alcaldessa de Gavà, Raquel Sànchez, ha recordat que, a instàncies dels ajuntaments, el Parlament va aprovar per unanimitat el mes de novembre de 2014 una resolució per tirar endavant l'ampliació de l'hospital i la seva dotació pressupostària i que el que reclamen és que el Govern la compleixi. És per això que tots tres alcaldes, tot i valorar la predisposició al diàleg del nou conseller, han reclamat que "les promeses i bones paraules es tradueixin en fets" després de molts incompliments reiterats que han portat l'Hospital de Viladecans a una situació de col·lapse. Tot i confiar en el compromís assumit per Toni Comín, els batlles han assenyalat que estudiaran en detall la proposta que se'ls presentarà i que si consideren que suposa "un incompliment més" de les obligacions del Govern "actuaran en conseqüència" per reclamar els que és just. Segons ha informat el Departament de Salut, Toni Comín es reunirà la setmana vinent amb dos alcaldes més de municipis de l'àrea d'influència de l'Hospital: els de Sant Climent de Llobregat, Isidre Sierra, i de Begues, Mercè Esteve.

Summary: Comín es compromet amb el territori a presentar en breu un pla de recursos per a l'Hospital de Viladecans


El líder del PSC assegura que el país té el "cor encongit" per una actuació "desproporcionada i injusta" del poder judicial i per la "separació" de la societat ACN Barcelona.-El president del grup del PSC al Parlament, Miquel Iceta, ha apel·lat a l'empatia de tots els grups per superar la crisi més greu des del 1981 a través "d'amplíssimes majories". "Estem molt lluny del consens necessari per fer una operació política com la que descric però estem molt a la vora de caure en un abisme i que la fractura es faci irreversible", ha alertat en els seu torn de paraula. En aquest context, ha instat a no refugiar-se en la comoditat de cada bloc i renunciar al programa de màxims. "Potser tots ens preguntarem què vam fer quan calia un esforç d'empatia per recuperar les institucions d'autogovern", ha afegit. Respecte als nous empresonaments dictats pel jutge del Tribunal Suprem Pablo Llarena, Iceta ha afirmat que Catalunya té el "cor encongit". Segons el líder dels socialistes, uns estan "frapats" per una actuació "desproporcionada i injusta" del poder judicial i els altres per la incertesa de fa mesos i la "separació" de la societat.  Iceta ha promès un "esforç d'empatia" amb tots els ciutadans, també "els que han estat colpits per decisions judicials", en referència als cinc nous líders independentistes que aquest divendres han ingressat a la presó. Tot i així, Iceta ha afegit que tenir empatia no vol dir compartir objectius polítics. Així mateix ha assegurat que pensa en les famílies que "avui ho estan passant pitjor". Per molt gran que sigui el dolor, Iceta ha defensat que la responsabilitat avui és tornar a posar la política en primer pla i recuperar les institucions d'autogovern. En aquest sentit, Iceta ha admès que la majoria parlamentaria independentista té dret a escollir president de la Generalitat però també ha avisat que el president no ha d'oblidar que l'independentisme no té la majoria social al darrere. "Tenint la plena legitimitat de governar, tenen l'obligació de fer-ho amb respecte a la legalitat i comptant amb el conjunt de la ciutadania", ha reblat. Segons Iceta, la sortida a la "gravíssima crisi política, institucional i social" exigeix "amplíssimes majories". "Potser tots ens preguntarem què vam fer quan calia un esforç d'empatia, de renunciar al programa de màxims, quan el que calia era recuperar les institucions d'autogovern, què vam fer? Refugiar-nos a la comoditat de cadascú en el seu bloc?, ha preguntat als diputats. Iceta ha garantit que el PSC està disposat a abandonar el "refugi dels blocs" per avançar en el terreny del diàleg.

Summary: Iceta apel·la a "l'empatia" per superar una crisi que situa Catalunya prop de caure en un "abisme"


La consellera de Governació, Meritxell Borràs, ha defensat aquest dijous des del Parlament la votació de les conclusions de la comissió d'estudi del Procés Constituent celebrada aquest dimecres a la cambra catalana. Segons Borràs, aquesta votació "va ser un acte de pura democràcia". Per això no hi veu "cap problema" i ha assegurat que "no entendria que fos democràtic sancionar aquells que han votat un treball del Parlament". La consellera de Governació ha remarcat que el Parlament de Catalunya és sobirà i els seus diputats s'han limitat a fer una feina concreta i sotmetre-la a votació. El Tribunal Constitucional va advertir al Parlament en una interlocutòria del 19 de juliol d'impedir qualsevol acció respecte el Procés Constituent. Les conclusions de la comissió d'estudi del Procés Constituent van ser aprovades aquest dimecres al ple del Parlament amb els únics vots a favor dels 72 diputats de JxSí i la CUP. La resta de grups, o bé no van participar de la votació, com és el cas del PSC, o bé hi van votar en contra, com CSQP. PPC i C's van marxar de l'hemicicle durant la votació com a senyal de protesta. Els grups contraris consideren que amb aquesta votació es va cometre una il·legalitat.

Summary: Meritxell Borràs: "No entendria que fos democràtic sancionar aquells que han votat un treball del Parlament"


El periodista i escriptor David Marín (Barcelona, 1974), ha combinat a 'Purgatori' (RBA La Magrana) dues trames diferents que passen per una història recuperada d'una bruixa del segle XVI de la Vall Fosca (Pallars Jussà) i també per l'assassinat d'un mossèn de Balaguer a Lleida i tota la investigació policia que s'inicia al seu voltant. Marín ha guanyat amb aquesta novel·la que va començar a escriure fa quatre anys el 'Premi Crims de Tinta' 2019, que atorga el Departament d'Interior. El periodista establert a la Noguera reivindica les terres de Ponent i el Pirineu com un escenari ideal per ubicar-hi trames de gènere negre. Assegura que les ''característiques especials'' de la seva gent i el territori ''de frontera'' són igual o més bons per centrar-hi històries d'aquest tipus, més enllà de grans ciutats com Barcelona. David Marín ha explicat en una entrevista a l'ACN que 'Purgatori' és una novel·la d'investigació policial on es desenvolupen dues trames; d'una banda hi ha el misteriós assassinat d'un mossèn que és el director d'una escola religiosa de Balaguer. El seu cadàver apareix als afores de la ciutat de Lleida i llavors arrenca tota una trama d'investigació que es desenvolupa entre les capitals de la Noguera i el Segrià de la mà del sergent Rull, un personatge que Marín fa servir en altres novel·les que ha escrit del mateix gènere.  La segona trama del llibre està relacionada amb una nissaga de bruixes de la Vall Fosca, del petit poble de Mont-Ros, al Pallars Jussà. Una dona descendent de la família d'una bruixa que va ser executada a la vila al segle XVI torna al poble i comencen a passar coses estranyes com que els nens emmalalteixin o que els animals es morin. Marín assegura que la història d'aquesta bruixa del segle XVI és real, i que es deia Margarida Arrugall. La van condemnar 5 vegades a la forca per bruixeria durant la ''cacera de bruixes tant intensa que hi va haver al Pirineu''.  David Marín explica que l'acció de llibre transcorre al segle XXI però que la història de la bruixa de la Vall Fosca l'ha desenvolupat a partir d'una entrevista que va fer a l'historiador expert en bruixeria, Pau Castell, quan estava fent un reportatge per al 'Punt Avui'. ''Després d'aquella entrevista el cas se'm va quedar clavat a la memòria, no el podia deixar, i vaig decidir escriure sobre això'', afirma. Ponent i el Pirineu: un territori perfecte per a la novel·la negra David Marín remarca que el gènere negre policial està vivint en els darrers anys un ''moment molt dolç'' al conjunt de les terres de Lleida. A partir de grans referents com Emili Bayo o Pep Coll, Marín apunta el punt d'inflexió que va suposar 'Anna Grim' de Montse Sanjuan, amb un ''esclat d'autors que per fi situen Lleida en el mapa literari del gènere negre''.  Segons Marín, el de les terres de Ponent i el Pirineu ''és un escenari molt bo'', per les ''característiques especials'' de la seva gent i el paisatge. ''Som el Far West de Catalunya'', apunta i és per això que pensa que cal ''reivindicar un territori especial i interessant on poder-hi ubicar novel·les però també música i qualsevol activitat cultural''.  Marín es va establir fa 10 anys a la Noguera provinent de Barcelona i és per això que considera un ''privilegi'' contribuir amb aquesta novel·la a situar Lleida dins d'una normalitat literària al conjunt del país que a vegades sembla que s'acabi al ''sostre de vidre de la Panadella''. En aquest sentit, l'autor ha posat molt èmfasi en la parla dels personatges de 'Purgatori' amb expressions que en el cas de la trama de Lleida són en lleidatà i en el cas de la trama del Pallars en pallarès. Per fer-ho, ha comptat amb l'assessorament d'experts, entre d'altres les de l'associació Cambuleta de foment del pallarès. 'Purgatori' es presenta demà dijous a les set de la tarda a la Llibreria Alibri de Barcelona.

Summary: David Marín combina a 'Purgatori' una història de bruixes del Pallars amb una trama policial entre Lleida i Balaguer


L'Ajuntament de l'Hospitalet de Llobregat insta el Departament de Salut a recuperar l'horari habitual dels CAP Gornal, Can Serra i CAP Sanfeliu. Són tres dels centres que van tancar a finals de març en ple pic de la pandèmia de la covid-19, i que van reobrir parcialment a principis de juny amb uns horaris reduïts que encara perduren. La reobertura complerta és un dels acords recollits a la moció presentada aquest dimecres al Ple per En Comú Podem, la qual ha tirat endavant amb el suport de la majoria de grups. El text aprovat també reclama al Govern que aturi l'externalització del servei de rastreig dels contactes de les persones positives de covid-19 i que assigni aquesta funció als sanitaris dels Centres d'Atenció Primària.  (A l'actualització es precisa la informació sobre els CAPs amb horari parcial) Els tres CAPs que es reclamen obrir amb la moció aprovada aquest dimecres a l'Hospitalet són els que tenen menys població assignada. En el cas de Can Serra i Gornal, actualment només atenen els pacients en horari de matí, mentre que el CAP Sanfeliu tan sols obre els dilluns i els divendres durant el matí, i els dimecres a la tarda. En tots els casos, és necessari demanar cita prèvia.  Pel que fa a la resta d'acords de la moció, aprovada amb el suport parcial de tots els grups i l'abstenció d'ERC, també es reclama que s'augmenti en 5.000 MEUR els recursos econòmics destinats a reforçar el model sanitari públic. Al mateix temps, se sol·licita que Salut encarregui una auditoria pública independent per revisar les aportacions que el Govern farà al sistema sanitari privat per compensar els ingressos a l'UCI amb motiu de la pandèmia. Finalment, els grups han estat d'acord en exigir a la Generalitat que retorni "de manera immediata" les pagues extres pendents de cobrar als treballadors del sector públic. Tot plegat, en una moció amb què el consistori insta el Parlament a elaborar un nou pacte nacional per la Salut "posant el sistema públic al nivell que demana la societat", tant pel que fa als professionals, com als recursos tècnics i estructurals.

Summary: ACTUALIZACIÓ:L'Hospitalet reclama a Salut que recuperi l'horari complert dels CAP tancats durant el pic de la pandèmia


Un total de 18 dotacions de Bombers continuen treballant en l'incendi que es va originar la mitjanit d'aquest dimarts en una indústria de Granollers (Vallès Oriental). Es tracta d'un incendi en una nau de reciclatges que va obligar Protecció Civil a activar l'alerta del pla d'emergències per risc químic Plaseqcat. Segons han informat els Bombers, només queda foc actiu en una de les ales de la nau . La resta ha estat apagat i el cos d'emergències revisa si queden punts calents. Les tasques d'extinció han permès salvar les dues indústries veïnes i no hi ha cap persona ferida.  Protecció Civil manté la recomanació de tancar portes i finestres als veïns de Lliçà d'Amunt, de Vall i de Granollers si noten molèsties.

Summary: Un total de 18 dotacions continuen treballant en l'incendi d'indústria de Granollers


El Govern vol apujar els impostos a les cases d'apostes esportives on els clients van de forma presencial, segons publica aquest divendres 'La Vanguardia' i ha pogut confirmar l'ACN. La mesura, recollida en el projecte de llei d'acompanyament dels pressupostos, eleva la tributació del marge que obtenen del 13% al 15%. En el cas de les apostes d'hípica, l'impost puja del 10% al 15%, mentre que les cases d'apostes online queden fora de la mesura perquè la seva fiscalitat és de titularitat estatal. Entre les altres iniciatives de la llei d'acompanyament, l'executiu català també preveu gravar els creuers que fondegin a la costa catalana però no hi amarrin, de maner que tributin igual que els que sí que ho fan.  A la llei de mesures fiscals, financeres, administratives i del sector públic amb què treballa el Govern també es modifica la normativa perquè els fons que han comprat hipoteques fallides als bancs també hagin de pagar l'impost dels pisos buits.  També hi ha mesures com modificacions del cànon d'aigua i de residus, com la introducció d'un cànon per a usos ramaders. Pel de residus, es preveu una bonificació per a la reindustrialització de Flix.  La llei d'acompanyament també preveu bonificacions per incentivar operacions de venda de propietats horitzontals en parcel·les i s'exonera del pagament l'Agència de l'Habitatge de Catalunya en alguns casos. A més, es redueix de cinc a tres anys el temps disponible per les immobiliàries per mantenir un immoble sense pagar l'impost.  Pel que fa a salut, la llei permet a les persones estrangeres accedir a les llistes d'espera de transplantaments, que es regeix per una normativa específica. Pel que fa a prestacions socials per fill per naixement, adopció o tutela, estarà sotmesa "al nivell d'ingressos de la unitat familiar".

Summary: El Govern vol elevar els impostos a les cases d'apostes esportives


Els Mossos d'Esquadra van detenir dimarts passat un home de 43 anys, nacionalitat espanyola i veí de Lleida, com a suposat autor de dos robatoris amb violència i intimidació. Dimarts al matí va tenir lloc un atracament a una botiga de compravenda de joies i objectes de valor al barri de Pardinyes. Els fets van tenir lloc al voltant de les dotze quan l'home va entrar a la botiga i va amenaçar la dependenta amb un matxet. Tot seguit la va obligar a entrar al lavabo, la va lligar de peus i mans amb cinta aïllant i la va deixar tancada. L'atracador va trencarà les vitrines i va omplir una bossa amb joies i altres objectes mentre la treballadora va aconseguir alliberar-se i va sortir corrents de l'establiment. La policia també vincula a l'atracador a un atracament del dia anterior, en una ferreteria del mateix barri on també va amenaçar una treballadora amb la mateixa arma blanca. Quan l'atracador va veure que s'escapava la dona que havia retingut va sortir de la botiga de joies i va amenaçar vianants que s'havien apropat en escoltar els crits i va fugir corrents. Tot i això, un home va poder arrabassar-li la bossa on portava els objectes robats. Immediatament es va muntar un dispositiu policial que va permetre, una hora després, localitzar i detenir a l'atracador quan anava caminant per l'avinguda Prat de la Riba. Els agents desplaçats a la botiga, a banda de constatar els nombrosos danys, van trobar a terra el matxet utilitzat en l'atracament. Un cop detingut, els agents van relacionar l'atracador amb un atracament comès el dia anterior en una ferreteria del barri de Pardinyes. En aquest cas, l'autor també va intimidar la treballadora amb la mateixa arma blanca i va sostreure els diners de la caixa enregistradora. El detingut, amb antecedents, passarà aquest dijous a disposició judicial davant el jutjat d'instrucció en funcions de guàrdia de Lleida.

Summary: Un detingut a Lleida per atracar en dos botigues amenaçant amb un matxet a les dependentes


La ministra assegura que no es podrà votar als centres d’atenció primària designats com a col·legis electorals ACN Madrid.-La ministra de Sanitat, Dolors Montserrat, ha assegurat aquest divendres que després de l’1-O “l’únic diàleg que tindrà Puigdemont és amb la Justícia” i “només li queda dimitir, respondre als tribunals i convocar eleccions autonòmiques a Catalunya”. Segons Montserrat, Puigdemont, el vicepresident, Oriol Junqueras, i la presidenta del Parlament, Carme Forcadell, utilitzen els ciutadans com a “escut humà” i ja “no són interlocutors vàlids” per a la fase que s’obrirà després de l’1-O, on cal que arribi “una nova generació” de líders independentistes que “creuen en la convivència”. Montserrat també ha assegurat que malgrat que s’han designat alguns Centres d’Atenció Primària com a col·legis electorals, no s’hi podrà votar perquè el Poder Judicial farà “complir la llei” i el TSJC ha ordenat “que es tanquin els locals públics on hi puguin haver urnes”. Montserrat ha fet aquestes manifestacions en una entrevista a RNE on ha insistit que el diumenge “no se celebrarà” el referèndum” i on ha acusat el conseller de Salut, Toni Comín, de “denigrar” el Sistema Nacional de Salut en pretendre instal·lar col·legis electorals a Centres d’Atenció Primària. “Vol utilitzar els centres de salut per separar Catalunya d’Espanya i incomplir la llei”, ha dit, però “a cada pas que doni el govern de la Generalitat cap a la desobediència l’Esta  farà complir la llei”.   El 155 “no s’ha de demonitzar”   La ministra també ha afirmat que el govern espanyol reaccionarà davant qualsevol i intent d’aprovar una declaració unilateral d’independència. Té al seu abast, ha recordat, l’article 155 de la Constitució, que “no s’ha de demonitzar” perquè “no deixa de ser un article més de la Constitució que és una defensa de l’autonomia i l’autogovern de Catalunya”. Segons Montserrat, qui ha liquidat l’autonomia i l’autogovern de Catalunya “han estat ells”, en referència als líders independentistes.   També ha assegurat que –malgrat que no va fer la presentació oficial de la candidatura la setmana passada- el seu govern manté l’aposta perquè Barcelona aculli l’Agència Europea del Medicament. Ho fa, ha dit, “perquè Catalunya és espanya, i perquè Barcelona és la millor preparada en criteris objectius”. “Aquí es demostra que en la nostra democràcia avançada som capaços d’arribar a acords”, ha dit insistint que el 2-O, quan els líders actuals de l’independentisme “assumeixin les seves responsabilitats judicials”, “arribin nous líders a l’independentisme” que permetin obrir un diàleg basat en el respecte a la llei.

Summary: Montserrat avisa Puigdemont que l’únic diàleg que tindrà “serà amb la Justícia”


L'Ajuntament de Barcelona i la Direcció General de Trànsit (DGT) signaran un conveni amb l'objectiu d'aconseguir una "reducció dràstica" de la sinistralitat en els entorns urbans. Com a part d'aquest acord, entre el 2019 i el 2021 s'implementaran sistemes intel·ligents d'ajuda a la conducció a 5.000 vehicles que circulin per l'entorn metropolità de Barcelona. Això es farà comptant amb la col·laboració d'empreses públiques i privades com Correus, el RACC, TMB, IDIADA o Llet Pasqual, entre d'altres, que al llarg del 2019 incorporaran aquests sistemes intel·ligents a les seves flotes. L'Ajuntament de Barcelona crearà una oficina tècnica per supervisar el projecte. Des de l'Ajuntament es considera que les noves tecnologies, a partir de les funcions de conducció automatitzada i assistència a la conducció, permeten "reduir exponencialment" els errors humans a través de sistemes avançats de control de velocitat, frenat d'emergència autònom i dispositius de visió artificial. A través d'aquesta mesura, l'Ajuntament de Barcelona continua avançant en els objectius que marca el Pla de Mobilitat Urbana (PMU) 2013-2018 per promoure una mobilitat "més sostenible i segura" a la ciutat, fomentant els desplaçaments prioritàriament a peu, en bici i en transport públic i reduint l'ús del vehicle privat. En aquest marc, també treballa per donar compliment al Pla Local de Seguretat Viària per disminuir la xifra de morts i ferits greus en accidents de trànsit. L'objectiu marcat per la Unió Europea és el de reduir a la meitat la xifra de morts en carretera entre el 2010 i el 2020.

Summary: Barcelona incorporarà sistemes de conducció intel·ligent a 5.000 vehicles que circulin per la ciutat abans del 2021


La formació anticapitalista s'oposa a la centralització de les competències i la militarització de la gestió ACN Madrid.-La CUP ha comunicat finalment aquest dimecres que s'abstindrà en la votació sobre la pròrroga de l'estat d'alarma que tindrà lloc al Congrés dels Diputats. L'organització anticapitalista considera que l'estat d'alarma obre la porta a mesures extraordinàries i necessàries en la lluita contra l'expansió del coronavirus, com el control públic de tots els recursos sanitaris i farmacèutics privats. Amb tot, considera que no hi pot donar suport pel "greuge que suposa la centralització de les competències, la militarització de la gestió de l'emergència i la insuficiència de les mesures que s'hi plantegen". A més, la CUP votarà en contra dels decrets econòmics que també se sotmetran a votació a aquest ple del Congrés que comença a les 15h.

Summary: La CUP s'abstindrà a la pròrroga de l'estat d'alarma i votarà en contra dels decrets econòmics


El director del premiat documental sobre Albert Casals ‘Món petit’ (2013), Marcel Barrena, estrena divendres als cinemes el seu primer llargmetratge de ficció, ‘100 metros’. Dani Rovira, en el paper d’un home diagnosticat d’esclerosi múltiple que decideix preparar-se igualment per competir en una dura competició física, és el protagonista d’aquesta ficció basada en el cas real de Ramon Arroyo, un atleta que ha competit en aquest tipus de proves malgrat la malaltia. L’altra estrena destacada de la setmana és ‘Sully’, la pel·lícula en què Clint Eastood rememora l’insòlit amaratge d’un avió avariat a les aigües el riu Hudson (Nova York), amb el focus posat en l’experiència del pilot (Tom Hanks) durant i després de l’incident.    Lluny del registre còmic que l’ha fet popular, Dani Rovira s’enfronta a un paper dramàtic i de gran exigència física, al costat de Karra Elejalde, Alexandra Jiménez i Maria de Medeiros, a ‘100 metros’. La pel·lícula de Marcel Barrena “posa nom” a l’esclerosi múltiple, portant a la gran pantalla la història real de Ramon Arroyo, un atleta diagnosticat d’aquesta malaltia que no obstant això va seguir entrenant i participant en una competició tan extrema com l’Ironman’ (triatló de fons que consisteix en nedar 3,8 quilòmetres, recorre’n 180 en bici i culminar corrent una marató). ‘100 metros’ és el primer llargmetratge de Marcel Barrena, director del celebrat documental ‘Món petit’ (2013), dedicat a un altre exemple de convivència amb la malaltia. Allà hi relatava els viatges pel món d’Albert Casals, un nen en cadira de rodes a causa d'una leucèmia patida amb només 5 anys. ‘Sully’ El 15 de gener de 2009 es va produir el recordat i insòlit amaratge d’un avió avariat al riu Hudson, a tocar de Manhattan, en què 155 persones van salvar la vida gràcies a la destresa del pilot, el capità Sullenberger. L’actor i director Clint Eastwood es fixa en la seva figura a la pel·lícula ‘Sully’, per explicar no només la proesa que va fer sinó la seva vivència posterior. I és que mentre el pilot (que encarna Tom Hanks) era aclamat públicament, la seva peripècia va ser objecte d’una investigació que amenaçava de destruir la seva reputació i carrera.  ‘Blair Witch’ Aquest divendres arriba als cinemes ‘Blair Witch’, una nova seqüela del film de terror ‘The Blair Wicth Project’ (1999) que presentava com una gravació d'aficionats real una història de terror adolescent en un bosc sinistre. Vint anys després dels fets que relatava la pel·lícula original, el germà d’una de les persones desaparegudes al bosc de la bruixa Blair decideix tornar a l’indret amb uns amics per desxifrar el misteri d’aquells fets.  ‘La historia de Jan’ La inesperada notícia que en Jan tenia la síndrome de Down va fer que el seu pare comencés a escriure un blog i a gravar les evolucions del seu fill. Això era l’any 2009. Set anys després aquell exercici familiar per compartir el dia a dia del fill i superar les pors d’uns pares ha esdevingut un documental, ‘La historia de Jan’, que s’estrena aquest divendres als cinemes. Una història de superació i acceptació des de l’optimisme, el sentit de l’humor i la tendresa.  ‘La bailarina’ ‘La bailarina’ explica la història de Loie Fuller, una filla de l’oest nord-americà que va arribar a ser una estrella dels cabarets de la Belle Époque i fins i tot a ballar a l’Òpera de París. La pel·lícula narra, a més, com després d’assolir aquest inesperat reconeixement Fuller sucumbirà davant la irrupció d’un nou talent, Isadora Duncan, una jove promesa ansiosa per triomfar que precipita la seva caiguda com a artista.  ‘Eat that question’  Esperat documental sobre l’iconoclasta músic Frank Zappa. Una trobada íntima amb el músic i compositor a través d’imatges inèdites, que fan partícip l’espectador de la provocació d’un geni del segle XX. La cinta que s’estrena divendres a les sales comercials es projecta prèviament aquests dies a Barcelona en el marc del festival de cinema de documental musical In-Edit Beefeater. ‘One piece gold’ Pel·lícula d’animació japonesa dirigida per Hiroaki Miyamoto. Luffy i la resta dels Pirates del barret de palla es dirigeixen cap a una embarcació daurada amb llums de neó, de deu quilòmetres de llargada. Tan gran com una ciutat, reconeguda com un país independent i com la més gran ciutat de l’entreteniment del món sota el nom de Gran Tresor. Encegats per la seva ambició de poder i les promeses del Rei del Casino, Gildo Tesoro, els nouvinguts afronten una sèrie d’esdeveniments que podrien canviar per sempre les relacions de poder al món.

Summary: Dani Rovira posa rostre a la convivència amb l'esclerosi al film ‘100 metros’


L'organisme internacional veu menys riscos després del primer acord entre els EUA i la Xina i un Brexit més ordenat ACN Barcelona.-El Fons Monetari Internacional (FMI) ha reduït en dues dècimes la previsió de creixement  de l'economia espanyola per al 2020, fins a l'1,6%, després que en l'anterior informe, del 15 d'octubre, la situés en l'1,8%. Per al 2021, l'FMI també pronostica un augment de l'1,6%. D'altra banda, les previsions per al 2020 a nivell mundial són d'un creixement del 3,3% per a l'any que ve i del 3,4% per al 2021, mentre que es rebaixa en una dècima l'estimació de l'any passat, del 3% al 2,9%. L'FMI també destaca en l'informe de perspectives mundials d'aquest gener una rebaixa dels riscos per a l'economia mundial després del primer acord per posar fi a la guerra comercial entre els Estats Units i la Xina i una "menor probabilitat d'un no acord per al Brexit". Pel que fa al tancament del 2019, l'organisme internacional situa el creixement de l'economia espanyola en un 2%, també dues dècimes menys del previst fa uns mesos i quatre menys respecte l'augment registrat el 2018, que va ser del 2,4%. Les previsions de creixement de l'economia espanyola per al 2019 han anat per tant en la línia del previst per la ministra d'Economia, Nadia Calviño, la tardor passada, quan va avançar que es mourien al voltant del 2%, tot i que la CE les situava una dècima per sota. L'informe de perspectives mundials en les economies avançades (Eurozona, Estats Units, Japó, Regne Unit, Canadà i altres) augura un creixement de l'1,6% i per al que ve, una dècima menys del què s'haurà registrat aquest 2019 (+1,7%). L'any 2018, l'augment va ser del 2,2%, sis dècimes més respecte les previsions per al 2020. A nivell mundial, les perspectives apunten a un augment del 2,9% durant el passat 2019 i estimacions del 3,3% i el 3,4% per al 2021. Es tracta d'una dècima menys respecte les previsions per a l'any passat i aquest, respectivament, i de dues dècimes respecte el 2021 per les revisions a la baixa a l'Índia." La recuperació prevista a nivell global es manté incerta", assenyala l'organisme internacional en el seu informe. El Fons Monetari Internacional recorda que l'economia mundial encara manté riscos de desacceleració, si bé aquests s'han reduït després que els Estats Units i la Xina arribessin a un primer acord per acabar amb la guerra comercial i que una sortida no acordada del Regne Unit de la Unió Europea hagi esdevingut "menys probable". "Poden sorgir noves tensions entre els Estats Units i la UE i poden tornar entre els Estats Units i la Xina", avisa l'organisme internacional, que sosté que si l'acord entre les dues potències es manté l'impacte en el PIB mundial a finals del 2020 es reduirà del 0,8% al 0,5%.

Summary: L'FMI rebaixa dues dècimes la previsió de creixement de l'economia espanyola per al 2020 fins a l'1,6%


El municipi de Sarrià de Ter, al Gironès, està patint una onada de robatoris. Els primers casos van succeir ara fa unes tres setmanes i fins ara ja s'han registrat sis robatoris en diversos pisos i cases de barris diferents de la vila. En alguns casos, els lladres no tenen cap mirament i accedeixen a l'interior dels domicilis de nit quan propietaris estan dormint. Un cop a dins s'emporten objectes de valor, joies i diners. Fins i tot, en un dels casos, van intentar endur-se un cotxe. El regidor de Seguretat Ciutadana del poble, Narcís Fajula, ha explicat que ja han avisat els Mossos d'Esquadra amb qui es reuniran la setmana vinent i, de moment, s'ha incrementat la vigilància policial a la vila. "Demanem que els veïns estiguin atents i siguin curosos, tanquin bé les portes i avisin a la policia si escolten sorolls estranys", ha explicat. Hi ha constància de dos detinguts relacionats amb els fets. Els fets els va donar a conèixer el mateix regidor de Seguretat Ciutadana de Sarrià de Ter, Narcís Fajula, en una entrevista a Ràdio Sarrià. Aquest dissabte, Fajula ha explicat a l'ACN que també tenen constància de diversos intents de robatoris frustrats ja que els veïns, en escoltar sorolls estranys, van avisar a temps la policia i els lladres van haver de fugir del lloc abans d'aconseguir emportar-se cap botí. De moment, s'han registrat robatoris en habitatges del carrer Major, el carrer de les Lloses o a la zona de la rasa, entre d'altres indrets. "La setmana vinent ens reunirem amb membres del cos dels Mossos d'Esquadra per analitzar el que està passant", ha explicat el regidor.  En un dels casos, que va succeir en un immoble del carrer Major, els lladres van entrar-hi de nit quan la propietària dormia. No obstant això, la dona va aixecar-se perquè es trobava malament i en baixar a la planta baixa va trobar-se amb totes les llums obertes i la porta d'entrada de la casa també oberta. En un altre cas, els delinqüents van intentar emportar-se un cotxe. "En cap moment estem dient que es tracti d'una gran alarma, sabem que també hi ha altres robatoris en altres municipis propers, però recomanem als ciutadans que tanquin bé les portes", ha comentat el regidor.  Fins ara ja s'han detingut dos persones, amb antecedents policials, una de les quals havia comès altres robatoris a Girona. Totes dues han passat a disposició judicial. Els Mossos d'Esquadra, la Policia Local de Sarrià de Ter i la Policia Municipal de Girona han incrementat la vigilància al municipi.

Summary: Onada de robatoris a Sarrià de Ter


El president del grup municipal del PP a Barcelona, Alberto Fernández Díaz, ha acusat l'alcaldessa, Ada Colau, de fer un "boicot" a la ciutat i convertir-se en una "kamikaze" contra la mateixa per plantar al Rei en la recepció oficial del Mobile World Congress (MWC). En una piulada a les xarxes socials, Fernández Díaz ha criticat la "irresponsabilitat que no té límit" de la batlle i ha afirmat que els adversaris de Barcelona "tenen en Colau la millor aliada".

Summary: Fernández Díaz acusa Colau de fer un "boicot" a Barcelona i convertir-se en una "kamikaze" per plantar al Rei


L'exregidor de Sant Joan de Vilatorrada i pallasso, Jordi Pesarrodona, ha assegurat que la condemna a 14 mesos d'inhabilitació i multa de 2.100 euros per un delicte de desobediència l'1-O és "una bestiesa". "Si em condemnen a mi també han de condemnar a qualsevol càrrec públic, funcionari o regidor que va votar l'1-O; estan condemnant tot un poble", ha denunciat en declaracions a l'ACN. Pesarrodona, que s'ha anat a manifestar a la plaça Sant Jaume coincidint també amb la inhabilitació del president de la Generalitat, Quim Torra, ha explicat que encara no ha rebut la interlocutòria i per tant no sap "com s'argumenta" la condemna, però ha avisat que té previst "plantar-hi cara". "No sé si s'adonen de la bestiesa que estan fent", ha afegit Pesarrodona, que ha avançat que presentarà un recurs a la sentència i que arribarà "a les instàncies que calgui". L'exregidor ha dit que sent "escepticisme absolut" perquè se l'ha inhabilitat "sense cap interlocutòria del Tribunal Constitucional ni cap notificació". El jutjat penal 2 de Manresa ha condemnat Pesarrodona a 14 mesos d'inhabilitació per un delicte de desobediència l'1-O. L'exregidor i pallasso, acusat d'haver organitzat el referèndum a l'escola Joncadella de Sant Joan de Vilatorrada, va ser jutjat el passat dia 21i va assegurar davant el jutge que no va participar en l'organització de la votació, sinó que hi era com un ciutadà més.

Summary: Pesarrodona creu que la seva inhabilitació és una "bestiesa" i denuncia que "estan condemnant tot un poble"


La 10a edició dels Premis Zirkòlika atorgaran 10 guardons d'entre 25 projectes nominats, d'un total de 50 propostes que ha rebut l'organització, la xifra més alta des de la creació dels guardons l'any 2010. Els guanyadors es donaran a conèixer el 18 de desembre a la Nit de Circ 2019 que aquest any torna al Circ Històric Raluy i estarà presentada per l'ànima del Circ Cric i de Pallassos sense Fronteres, Tortell Poltrona. Les companyies amb més nominacions són Bucráa Circus, Cia. Pepa Plana, Nom Provisional, Ino Kollectiv i la parella Maiol Pruna Soler & Francesco Germini. També tenen vàries nominacions els còmics Pere Hosta i Toti Toronell.  La gala oferirà un espectacle amb una selecció de números de circ d'artistes premiats en edicions anteriors, tal i com ha anunciat aquest dimecres l'organització.  La gala Nit de Circ està organitzada per la revista Zirkòlika i celebra una dècada com a cita de reconeixement del treball dels artistes i les companyies de circ catalanes. Bucráa Circus té tres nominacions per la producció del Festival de Pallassos de Cornellà 'El Gran final'. Per la seva banda, les companyies Nom Provisional, Ino Kollective, Cia. Pepa Plana i la parella d'acròbates Maiol Pruna Soler & Francesco Germini acumulen dues nominacions. Un dels tàndems destacats és la parella còmica Pere Hosta i Toti Toronell, que compten amb dues nominacions però en aquest cas per projectes i companyies diferents: 'Dioptries', de Cia. Toti Toronell, i 'Escargots', de Slow Olou.   També té dues nominacióms Kolektiv Lapso Cirk, en aquest cas pel número 'La Chute' de Léa Legrand i per l'espectacle de sala 'Ovvio'. Amb una nominació hi ha els números 'Boah' de Maëlle Bestgen (perxa xinesa), 'Toto juggling' de Luís Toto Niño (malabars) i 'Tutto imprigionato in una stanza' de Martina Covone (corda aèria i dansa). A més, també tenen una nominació Carpa Revolució, Nilak, GiraCirc, festival Cantilafont, Cia. Lolita Corina, Dondavel, Under Circ, Mortelo & Manzani, Cia. Anna Confetti, Cia. La Tete, Du’K’tO i Teatre-Circ Rosa Raluy. Els premis han rebut un total de 50 propostes de 47 companyies, la xifra més alta des de la creació dels guardons l’any 2010. En aquests deu anys s'han premiat un total de 58 espectacles o números de circ, 22 companyies i artistes, i 9 iniciatives per a la projecció de les arts circenses.

Summary: Els Premis Zirkòlika tornen al Circ Històric Raluy amb 25 projectes nominats i Tortell Poltrona de presentador


El Pla d'Accions per enguany recull més d'un centenar d'actuacions destinades a impulsar les marques turístiques Pirineus i Terres de Lleida tant a escala estatal com internacional ACN Lleida.-El Patronat de Turisme de la Diputació de Lleida donarà enguany un impuls a la promoció del turisme de la pesca i durà a terme diferents activitats amb motiu de l'Any de la Gastronomia i l'Enoturisme. Són dues de les prioritats del Pla d'Accions pel 2016, que recull més d'un centenar d'actuacions destinades a impulsar les marques turístiques Pirineus i Terres de Lleida tant a escala estatal com internacional. També es volen potenciar els nous productes turístics que s'han creat en els darrers temps com ara 'Moturisme, Ara Lleida', destinats als aficionats a les motos, i 'Benvinguts, senderistes i cicloturistes'. Els mercats considerats prioritaris són Catalunya, l'estat espanyol, França i Benelux. Aquest dijous la Diputació de Lleida ha reunit els tècnics de turisme dels consells comarcals de la demarcació per abordar els objectius del Pla d'Accions del Patronat. Segons ha informat el Patronat de Turisme, el Pla per aquest any recull un ampli ventall d'accions destinades tant al públic final com a turoperadors turístics i mitjans de comunicació de Catalunya, de la resta de l'Estat i a escala internacional. La pesca serà un dels productes turístics que impulsarà aquest any 2016 el Patronat de Turisme de la Diputació de Lleida amb una sèrie d'accions promocionals destinades tant al públic estatal i de proximitat com també al mercat francès pel que fa a l'àmbit internacional, segons ha explicat el director del Patronat de Turisme, Juli Alegre, en el decurs de la reunió amb els tècnics de turisme dels consells comarcals que ha tingut lloc avui a la Diputació de Lleida. Enguany  el Patronat de Turisme ha volgut donar una major visualització al producte de la pesca, en el qual també hi estan treballant diferents patronats de turisme de la demarcació. Les comarques de Lleida disposen d'una àmplia oferta de rius i embassaments per practicar la pesca i cada any atreuen molts visitants de tot Catalunya i la resta de l'Estat, com també molts pescadors francesos. Juli Alegre ha explicat que la promoció del producte de la pesca s'afegirà a la resta de productes turístics que ja promociona el Patronat de Turisme, molts dels quals ja tenen  una estructura i un pla d'accions propis, com ara el turisme rural; l'oferta de neu; el senderisme, que té el programa específic 'Benvinguts, senderistes i cicloturistes'; l'enoturisme; els càmpings; l'astroturisme, i darrerament també el 'Moturisme Ara Lleida'. En relació amb el programa 'Moturisme Ara Lleida' s'han previst un seguit d'accions d'àmbit internacional amb l'associació europea Touring Route i el club d'automobilisme Alemany ADAC, com també una col·laboració amb l''Encuentro Grandes Viajeros' que tindrà lloc aquesta primavera a la ciutat de Lleida. També per a aquest any 2016 el Patronat impulsarà amb un pla d'accions personalitzat el turisme actiu, l'oferta de natura i cultura, el turisme familiar i la gastronomia, que enguany tindrà una significació especial amb motiu de la declaració per part de la Generalitat de Catalunya  com l'Any de la Gastronomia i l'Enoturisme, després que Catalunya fos designada Regió Europea de la Gastronomia el mes de juliol de 2015.  Entre les actuacions previstes amb motiu de l'Any de la Gastronomia i l’Enoturisme, el Patronat de Turisme, en col·laboració amb l'Agència Catalana de Turisme, presentarà a la tardor l'oferta gastronòmica lleidatana a la ciutat de Bordeus en un acte adreçat a mitjans de comunicació i turoperadors francesos. També col·laborarà amb el programa 'Benvinguts a pagès' que organitzen la Fundació Alicia i la Generalitat de Catalunya. Aquesta acció, adreçada al mercat català, consistirà en un cap de setmana de portes obertes a les explotacions agrícoles i ramaderes. El públic podrà visitar els productors, els quals mostraran les seves explotacions, oferiran tastos i comercialitzaran productes. Mercats prioritaris Catalunya, el mercat espanyol i en l'àmbit internacional França i el Benelux són els mercats considerats prioritaris enguany pel Patronat de Turisme sobre els quals es duran a terme bona part de les accions de promoció i de suport a la comercialització previstes. En un segon nivell s'han planificat accions destinades a captar el públic d'Alemanya, el Regne Unit, Irlanda i Israel i en darrer lloc també es faran accions puntuals als Països Nòrdics, Itàlia, Portugal, Països de l'Est, la Xina, Àsia-Pacífic, Amèrica del Nord i Amèrica del Sud. El Pla d'Accions preveu també  la participació del Patronat de Turisme en una desena de fires i salons de turisme, tant d’'àmbit estatal com internacional, en workshops, com també en l'organització de famtrips i presstrips i les campanyes publicitàries institucionals previstes en els mercats interior, estatal i internacional –aquestes darreres per mitjà dels CPT que depenen de l'Agència Catalana de Turisme. Col·laboració amb les oficines de turisme i les agències receptives Per a aquest any 2016, el Patronat de Turisme vol millorar les dades estadístiques sobre els turistes que visiten la demarcació de Lleida, conèixer millor el seu perfil, les preferències, els llocs de procedència i les motivacions que els han dut a escollir la nostra destinació per a les seves vacances, sortides de cap de setmana o festius, mitjançant la gestió de la informació que reben les diferents oficines de turisme de la demarcació. Aquesta informació, una vegada processada servirà al Patronat per planificar noves accions promocionals adreçades a públics específics. També mantindrà per a aquest any 2016 el conveni de  col·laboració amb la Càtedra de Turisme d'Interior i de Muntanya de la Universitat de Lleida- UDL per a l'anàlisi i l'elaboració d'enquestes i estudis diversos per conèixer la realitat del sector turístic a la demarcació de Lleida. Finalment,  el Patronat de Turisme també ha previst accions de col·laboració amb les agències de viatges receptives de les comarques de Lleida amb la finalitat d’estructurar nous paquets turístics i fer més difusió dels existents.

Summary: El turisme de la pesca i la gastronomia, prioritats del Patronat de Turisme de la Diputació de Lleida pel 2016


Societat Civil Catalana (SCC) ha llençat aquest divendres un avís als ciutadans de cara a l’1-O. El vicepresident de l’entitat, José Domingo, ha assegurat en roda de premsa que aquells que participin del referèndum estaran “col·laborant en un delicte”. A més, el dirigent de SCC ha volgut alertar que, si els plans del Govern segueixen endavant, preveu que pugui haver “problemes d’ordre públic” on creu que haurien d’actuar els cossos policials. Davant l’aprovació de les lleis del referèndum i de transitorietat, Domingo també ha reclamat a Espanya que si, com ell preveu, s’obvien les suspensions i prohibicions que decreti el Tribunal Constitucional “s’apliquin mesures com la llei de seguretat nacional, l’estat de setge o l’estat d’excepció”. Malgrat tot això, el vicepresident de l’entitat ha fet una “crida a la serenitat” i creu que el seu plantejament és el que dicta el “sentit comú” que veu que falta en els independentistes.  L’escenari que preveu Societat Civil Catalana per a les properes setmanes i mesos és, com a mínim, tens i amb un caire notablement delictiu. És el que ha intentat explicar el seu vicepresident aquest divendres en una roda de premsa que ha convocat per valorar la situació política actual. En aquest sentit, ha alertat els ciutadans que si el dia 1 d’octubre decideixen participar i votar, estaran sent còmplices d’activitats delictives i hi estaran col·laborant. “Si el referèndum és il·legal i s’ha obert procediment judicial, això serà ja claríssim. Si hi ha ja una actuació de Fiscalia advertint a les autoritats que estan cometent un delicte, estaran cridant els ciutadans perquè participin i col·laborin en un delicte”, ha dit. I és que per a Domingo, el Govern “diu als ciutadans que participaran en una festa cívica però estan enganyant-los. “No és que els ciutadans siguin delinqüents però col·laborarien en un delicte induïts pels polítics”, ha comentat, tot afegint que creu que els catalans “no es mereixen uns polítics colpistes i que convidin la ciutadania a cometre delictes”.  La situació, però, creu que pot arribar a ser tan tensa que alerta també de possible conflicte social. “És evident que hi ha institucions que estan cridant a la celebració de manifestacions i reunions en contra de les decisions dels tribunals. I alguns apel·len a ocupar determinades infraestructures bàsiques. És notori que això serà conflictiu i generarà problemes d’ordre públic. No s’ha d’amagar això”, ha explicat. I és que Domingo està convençut que “el dia 2 d’octubre Catalunya no es convertirà en un estat”, però si creu que “es pot convertir en un territori amb un conflicte greu, sobretot per un conflicte d’ordre públic” on els agents dels cossos de seguretat haurien d’actuar “amb independència política”.  Davant aquests escenaris, Domingo ha volgut demanar “mesures urgents, si pot ser preventives”. Tot i assegurar que les més fortes s’hauran d’impulsar només en cas de “consumar-se el cop d’estat en desobeir les suspensions  i prohibicions del TC”, el dirigent de SCC apunta ja què vol que es faci des d’Espanya si es continua impulsant l’1-O i la independència. “Hi ha la llei de seguretat nacional, l’estat d’excepció i l’estat de setge, i hi ha mesures perquè els tribunals persegueixin els delictes de desobediència”, ha dit. Malgrat aquest escenari que dibuixa, assegura que SCC vol “reclamar serenor” a tots els agents polítics implicats.  Canviar l’aprovació de les lleis per debatre l’atemptat Domingo ha aprofitat també per exigir que el proper ple del Parlament canviï el seu ordre del dia i es retirin els possibles punts referits a les lleis del referèndum i de transitorietat. “En concordança i coherència amb l’actual moment polític i dolorós que viu Catalunya, colpejada per activitat terrorista, i perquè no hem passat el dol, no podem sotmetre la societat a un nou repunt tensional”, ha dit, tot avisant que el que s’hauria de fer és dedicar el ple “a abordar de manera integral l’atemptat terrorista”.  “Que es responguin de les activitats preventives i reactives. Aquesta és la prioritat i no altra. No es pot centrar el debat que preveuen en moments tan durs per als catalans, i la comunitat internacional no entendria que el Parlament no abordés prioritàriament aquest tema al primer ple després dels atemptats”, ha afegit.  Per últim, Domingo ha explicat que SCC no preveu mobilitzacions per a la Diada, però si que està preparant accions per “si es produeix la materialització del cop d’estat”. Així, si tira endavant l’1-O tot i la prohibició del TC, l’entitat farà “campanyes informatives advertint als ciutadans de les circumstàncies, que no és referèndum, que és il·legal, que s’està davant una situació delictiva, i que millor no col·laborar en la celebració d’un acte delictiu”.

Summary: SCC alerta que els que votin a l’1-O seran “col·laboradors d’un delicte” i avisa de possibles “problemes d’ordre públic”


L'alcaldessa de Barcelona, Ada Colau, ha lloat aquest dilluns la "coherència" de la CUP en les negociacions amb Junts pel Sí per a la investidura del futur president de la Generalitat. "Entenc que es poden tenir moltes diferències amb la CUP però se li ha de reconèixer la seva coherència", ha subratllat aquest dilluns a Madrid en el marc d'un dinar-col·loqui organitzat pel Club Siglo XXI, per afegir que ara toca a la coalició entre CDC i ERC decidir "si és més important Artur Mas o conformar un govern que doni resposta al moment actual". Així mateix, ha criticat el president en funcions assegurant que mai havia estat "sobiranista" i que ara sembla que té l'obsessió de mantenir-se al poder.

Summary: Colau lloa la "coherència" de la CUP en les negociacions amb JxSí


La jutge de vigilància penitenciària número 5 de Catalunya ha desestimat el recurs de la Fiscalia contra el tercer grau per a Oriol Junqueras, Jordi Turull, Raül Romeva, Josep Rull, Joaquim Forn, Jordi Cuixart i Jordi Sànchez. La resolució indica que els set condemnats pel Tribunal Suprem per l' 1-O hauran de seguir a la presó perquè argumenta que la suspensió del tercer grau s'ha de mantenir fins que el Tribunal Suprem resolgui de manera definitiva els recursos d'apel·lació presentats. "No trobem elements objectius que ens portin a un pronòstic negatiu de l'ús del permís de sortida", indiquen cadascuna de les set resolucions.

Summary: La jutge avala el tercer grau dels presos i tomba el recurs de la Fiscalia


La Cooperativa Plana de Vic aquest dijous compleix 50 anys de vida després que el 10 de novembre de 1966 se celebrés l'assemblea fundacional de l'entitat. El president de la cooperativa, Vicenç Fabré, ha fet un balanç positiu de les darreres dècades i ha assegurat que l'entitat viu un bon moment. Tanmateix, segons ha explicat Fabré a l'ACN, el principal repte que haurà d'afrontar l'entitat d'ara endavant serà aconseguir ser "molt eficients" en la part productiva i donar valor a la producció de carn i llet dels socis de la cooperativa, ja sigui amb noves línies de comercialització o en aspectes de valorització de productes de proximitat per determinats canals. En aquest sentit, un dels productes que ha sortit fa poc al mercat és el pernil curat Duroc que, segons el president, per la seva qualitat pot gaudir d'una bona acollida no només a Catalunya, sinó també als mercats exteriors. La cooperativa, que compta amb 1.200 socis, ha organitzat un acte per celebrar l'efemèride que començarà a dos quarts de vuit del vespre a l'edifici El Sucre de Vic. En el darrer exercici la cooperativa va facturar 54 MEUR.  La Cooperativa Plana de Vic (CPV) va néixer l'any 1966 com una cooperativa agrària que es va concentrar des dels seus inicis en la producció i prestació de serveis pel sector ramader de la comarca d'Osona. L'actual president, Vicenç Fabré, ha explicat que en aquell moment, els pagesos i ramaders necessitaven unes estructures que no existien i que la unió en una cooperativa podia resoldre . Un dels primers projectes que es va tirar endavant va ser la construcció d'una fàbrica de pinso, la qual cosa va permetre als ramaders associats no haver de continuar depenent de fabricants externs. Segons Fabré, aquest va ser un dels principals motors per donar un important impuls a la cooperativa.  Arran d'aquí, els projectes i l'ambició dels socis va anar creixent i amb ells la cooperativa es va anar fent gran. La CPV es va convertir en un nucli de control lleter, es van anar creant serveis pels pagesos i ramaders de tot tipus, tant tècnics com veterinaris, i també es va comprar una planta d'envasat de llet i una sala de desfer per a la carn. El creixement inicial barrejat amb els anys de crisi dels 80 van desembocar en el tancament d'algunes d'aquestes activitats i finalment només es va poder mantenir la fàbrica de pinso. A partir dels anys 90 es va reactivar l'activitat i es van tornar a ampliar els serveis. Fabré ha destacat que un dels aspectes dels que se'n va tenir més cura va ser el desenvolupament d'una àrea de medi ambient. Un altre dels moments clau va arribar l'any 2000 amb la creació de les botigues.  Salt endavant amb l'obertura de les botigues L'obertura de les botigues (Vic, Barcelona i l'Ametlla del Vallès) va significar un salt qualitatiu molt important per a la cooperativa, ha explicat Vicenç Fabré. Sobretot en qüestions d'imatge. "Això va voler dir que ens havíem de mostrar davant la gent, i no és el mateix subministrar productes als socis que sortir a vendre el teu propi producte al consumidor", ha explicat. Les botigues van suposar un canvi d'imatge per a la cooperativa i la necessitat d'haver de construir una marca "potent i diferenciada" que es pogués fer un lloc al mercat. Tot i que Fabré ha reconegut que no va ser fàcil, la marca els va permetre començar a "donar valor" el seu propi producte davant el client final. "Pots produir molt bé un litre de llet, o un quilo de carn, però hem de ser bons i eficients fent-ho", ha explicat Vicenç Fabré, "i a més hem d'aconseguir que el consumidor final ho valori".  El president no ha descartat obrir noves botigues, però ha assenyalat que encara els falta acabar de trobar el model a seguir. "No serveix de res obrir botigues de qualsevol manera", ha dit. Ara per ara, les botigues suposen la venda del 5% de la producció de carn i llet de la cooperativa.  L'obertura de les botigues també els ha servit per aconseguir fer entrar els seus productes "amb una marca i una qualitat contrastada" en d'altres circuits com cadenes de supermercats, col·lectius de càterings o el món de la restauració. Tot i això, la part important de la producció es continua canalitzant per la gran indústria i els circuits convencionals. Des del pagès i el ramader fins al consumidor final Un dels aspectes que els fa sentir més orgullosos des de la CPV és haver creat una cadena de valor que va des del soci productor, que subministra serveis a la cooperativa, fins al consumidor final. Amb els anys, la cooperativa ha anat creant les estructures que li han permès poder desenvolupar-se en tots els graons de la cadena, tot i que hi hagi aspectes, com el de l'escorxador, que s'han de contractar a tercers per qüestions de volums i rendibilitat, ha explicat Vicenç Fabré. "Hi ha molt poques estructures al país que incorporin tot això: des de la base del sector primari, fins a una part de la transformació, i a algunes botigues per arribar al consumidor final", ha afegit. Les línies de negoci de la cooperativa són molt àmplies, ha explicat el president, i van des de la fabricació del pinso, fins al subministrament de medicaments pels animals, passant pels serveis veterinaris, subministrament de material de granja, una àrea de medi ambient amb un pla de dejeccions propi per gestionar els excedents dels purins (pioner a Catalunya), una sala de desfer o un servei de recollida de llet, entre d'altres. Els productes que reporten més beneficis a la cooperativa són el pinso, la carn de porc i la llet. La producció anual de carn de porc de la CPV és de 130.000 porcs, una xifra que suposa un lleuger augment respecte els exercicis anteriors. Pel que fa a la llet, se'n produeixen 28 milions de litres, mentre que la fabricació de pinso se situa al voltant de les 100.000 tones anuals. En línies generals, el pinso suposa el 50% de la facturació, la carn de porc un 26% i la llet un 19%. La facturació total el 2015 va ser de 54,5 MEUR, lleugerament inferior a la del 2014, amb 57,9 MEUR facturats.  L'exportació, una assignatura pendent La llet i la carn de la cooperativa es venen bàsicament a Catalunya. Tot i això, Vicenç Fabré ha explicat que hi ha hagut algunes incursions en el món de l'exportació, "però suposen percentatges molt baixos". De moment, el porc de la CPV s'ha exportat a  Itàlia, Ucraïna i Suècia, i tot i que ha tingut bona acollida, "han estat episodis puntuals".  Segons Fabré, una de les línies a treballar de cara al futur és la possibilitat de donar valor a alguns del productes "que a fora estan molt valorats". La intenció, doncs, és aconseguir fer arribar-los a altres mercats, "i que no ens ho facin tercers, sinó que ho puguem fer nosaltres mateixos".  Un exemple podria ser el nou pernil curat Duroc que fa poc han tret al mercat. Es tracta d'un pernil d'una qualitat superior a la convencional i amb qualitats organolèptiques es el consumidor considera molt interessants. "Sense ser un Jabugo està molt ben acceptat a molts mercats i això pensem que ens podria obrir portes", ha explicat Vicenç Fabré.

Summary: La Cooperativa Plana de Vic arriba als 50 anys amb el repte de posar en valor les principals produccions de carn i llet


El president del grup parlamentari de Catalunya Sí Que Es Pot, Lluís Rabell, s'ha compromès aquest dilluns en la reunió amb el president de la Generalitat, Carles Puigdemont, a entrar "a fons" en el debat pressupostari. "Aquest pressupostos han d'atendre una emergència social i han de mirar de sortir de l'ofec financer que pateix la Generalitat", ha remarcat durant la roda de premsa posterior a la reunió. Rabell ha coincidit amb el Govern que calen uns nous comptes per afrontar la situació i ha remarcat que participaran en el debat amb la intenció d'arribar a un acord amb l'executiu, sempre que s'avanci en la reversió de les retallades dels darrers anys. Per mostrar aquesta actitud proactiva, el president de Sí Que Es Pot ha avançat que el proper dimecres el seu grup no s'oposarà a la pròrroga tècnica dels pressupostos del 2015. La premissa per poder arribar a algun tipus d'acord pressupostari amb l'executiu és que els nous comptes no siguin "continuistes". Així ho ha explicat Rabell, que ha indicat que la voluntat de Catalunya Sí Que Es Pot és negociar amb el Govern des de la "llibertat total" que suposa no haver signat cap acord amb Junts Pel Sí. Tot i que Puigdemont no li ha especificat el termini amb què el Govern treballa per presentar el projecte de llei, Rabell confia que els pressupostos estiguin enllestits en un termini "raonable". Per això, creu que la negociació podria començar d'aquí algunes setmanes. L'increment de l'impost de successions, la derogació dels concerts a les escoles que segreguen per sexe per prioritzar l'educació pública entre els 0 i 3 anys, la renegociació del deute financer de la Generalitat, la modificació del sostre de dèficit, la reversió de privatitzacions i retallades, a més de la inclusió d'un ambiciós pla d'emergència social són algunes de les reclamacions que posarà sobre la taula la confluència d'esquerres. Comissió del Procés Constituent A més dels pressupostos, la segona qüestió principal de la "cordial" reunió entre Puigdemont i Rabell ha estat la comissió parlamentària sobre el procés constituent. Tot i la intenció del govern espanyol d'aturar-la, Rabell ha subratllat la importància d'un òrgan que podria refer "ponts de diàleg" entre les diferents visions del conflicte. "Pensem que és fonamental construir espais de trobada on es pugui dialogar i parlar", ha insistit.  Rabell ha recordat que en la comissió d'estudi no se sobreentendrà que la independència és l'única opció viable i es confrontaran tots els models "per dissenyar plegats els aspectes del país que volem". En la seva opinió, la llei electoral, el model de serveis públics, les polítiques mediambientals haurien de ser alguns dels punts a debat. Pel que fa la solució del conflicte institucional entre Catalunya i Espanya, el líder de Sí Que Es Pot ha refermat el compromís del seu grup amb el referèndum pactat entre governs. "Nosaltres li hem dit clarament que pensem que el full de ruta marcat per la resolució del 9-N no és transitable i no tindrà massa recorregut. Pensem, per contra, que les aspiracions democràtiques que han sustentat les mobilitzacions dels últims anys han de trobar una sortida operativa. Pensem que el camí final serà un referèndum pactat", ha conclòs. Els Mossos i la "llei mordassa" El president de Catalunya Sí Que Es Pot no ha volgut perdre l'oportunitat de demanar a Puigdemont que evités que els Mossos d'Esquadra es convertissin en els primers que apliquen la "llei mordassa" contra manifestants. Rabell ha recordat que dissabte passat, en el marc d'una protesta davant del Centre d'Internament d'Estrangers (CIE) de la Zona Franca, l'advocat Andrés García va ser denunciat per desobediència. "Demanem que no estrenem la llei mordassa a Catalunya contra un defensor reconegut dels drets humans", ha defensat. La multa que preveu la nova legislació oscil·la entre els 600 i els 30.000 euros.

Summary: Rabell es compromet a entrar "a fons" en el  debat pressupostari i insta Puigdemont a presentar aviat els nous comptes


L'aigua de boca d'Oliana (Alt Urgell) ja es pot tornar a utilitzar per a beure i cuinar, un cop el resultat de les darreres analítiques ha confirmat aquest dijous que és apta per al consum, segons ha explicat l'alcalde d'aquest municipi alturgellenc, Miquel Sala, després de reunir-se a Lleida amb representants del Departament de Salut i de l'empresa Cassa, gestora del subministrament a la localitat. D'aquesta manera, s'ha deixat sense efecte la recomanació que, des de dilluns al vespre, en restringia el seu ús després que la setmana passada s'haguessin detectat traces de greixos i olis. Tenint en compte que en les darreres mostres els nivells han baixat i que tots els paràmetres són els correctes, amb la qual cosa es descarta que hi pugui haver cap risc per a la salut, s'ha decidit posar fi a aquesta mesura preventiva. L'alcalde d'Oliana ha explicat que els resultats de les analítiques descarten que els olis i greixos que es van detectar provinguin d'hidrocarburs, tot i que de moment se'n desconeix l'origen. Per aquest motiu, a la trobada mantinguda a Lleida aquest dijous, totes les parts han acordat continuar investigant quin tipus de substància és.  Els dubtes sobre la qualitat de l'aigua es van iniciar el passat 16 de maig, quan un veí del municipi va fer arribar una queixa al consistori de la localitat. Aleshores, es va instar a l'empresa subministradora a comprovar-ho i es va confirmar la presència de traces d'olis i greixos. Per aquest motiu, Salut va recomanar dilluns no utilitzar l'aigua per beure ni menjar fins que, finalment, s'ha confirmat que el percentatge d'aquestes substàncies ha baixat i que no presenta cap risc per a la salut.

Summary: Els veïns i veïnes d'Oliana poden tornar a consumir aigua de l'aixeta des d'aquest dijous


Els metges catalans reclamen a les administracions i a les forces polítiques que deixin d'utilitzar el sistema sanitari en clau "tacticista" i hi aboquin els recursos necessaris per garantir l'excel·lència en l'assistència. A la cloenda del 3r Congrés de la Professió Mèdica de Catalunya, el president del comitè organitzador i president del Col·legi de Metges de Barcelona, Jaume Padrós, ha instat a treballar plegats per arribar a un "consens ampli i profund" per mantenir la qualitat i l'equitat com a valors bàsics del sistema sanitari català. A les conclusions, Padrós també ha demanat més pes dels professionals sanitaris a l'hora de prendre decisions. El conseller de Salut, Toni Comín, ha recollit el guant i s'ha compromès a reactivar el Consell de la Professió Mèdica per arribar a acords "vinculants" a través del diàleg amb els professionals sanitaris.  Els metges volen que el sistema sanitari deixi d'utilitzar-se en clau partidista o per interessos polítics. "Les enquestes ens assenyalen com els professionals que gaudim de més confiança de la societat, us demanem consens a les forces polítiques, que deixeu d'usar el sistema sanitari de forma tacticista i que busqueu tot allò que ens uneix", ha afirmat Padrós durant la clausura del Congrés que s'ha fet aquest dijous al Palau de Congressos de Girona. Després de tota una jornada de treball durant la qual s'han debatut quatre ponències, els metges han aprovat amb el 97% dels 396 vots a favor la Declaració de Girona. Es tracta d'un document que estableix les bases per afrontar els reptes de futur de la professió i com adaptar-se als canvis socioeconòmics, demogràfics i tecnològics.  Padrós ha instat polítics i professionals sanitaris a arribar a un "consens ampli i profund" per treballar plegats en la mateixa direcció per mantenir la qualitat i l'equitat al sistema de Salut català. Per al portaveu dels metges, serà un "èxit col·lectiu" aconseguir aquests acords per fer la sanitat "viable i sostenible" i superar el context de retallades i mancances dels últims anys.  El president del comitè organitzador del Congrés ha fet una demanda directa al conseller de Salut, Toni Comín, que també ha participat a la cloenda. Jaume Padrós ha reclamat que la primera prioritat del Departament sigui mantenir les inversions. "Més que la recuperació de les nostres condicions laborals, necessitem que la inversió es mantingui", ha afirmat Padrós.  Els metges també han demanat més pes a l'hora de prendre decisions organitzatives i assistencials. "Necessitem un espai de debat i relacions vinculants amb el Departament", ha exposat. El conseller de Salut ha respost a la seva intervenció i s'ha compromès a reactivar el Consell de la Professió Mèdica de Catalunya, un espai de debat entre l'administració i els professionals sanitaris. "El necessitem viu, que estigui ben viu perquè serà un lloc on discutir i prendre compromisos vinculants, tan sobre els canvis en el model assistencial com en la situació laboral dels professionals", ha detallat Comín.  El conseller ha assegurat que subscriu al 100% el decàleg de compromisos adoptats pels metges catalans aquest dijous. També ha exposat que la conselleria que lidera té com a primer punt en l'agenda treballar per millorar l'estabilitat laboral dels professionals sanitaris, sobretot dels més joves. Comín ha admès que les retallades han afectat les condicions de feina dels metges i s'ha compromès a treballar per anar revertint aquesta situació.  Durant la cloenda del Congrés, Comín ha refermat el compromís del Govern per mantenir el sistema sanitari català com un dels millors a Europa. "Som conscients que estem en temps de reformes i tenim propostes a curt, mig i llarg termini", ha dit. En aquest sentit, ha situat la reducció de llistes d'espera, la incorporació de noves tecnologies o el blindatge de la salut universal com algunes de les prioritats.  Deu compromisos Més d'un miler de metges catalans s'han reunit aquest dijous a Girona per definir com ha de ser el professional que la societat del futur necessita. Sobre la taula han abordat diversos reptes, sobretot relacionats amb el canvi en la salut de la societat, la irrupció de les noves tecnologies i el compromís ètic dels facultatius. Del debat, n'han sortit deu compromisos. N'hi ha relacionats amb la relació amb els pacients. "Volem compartir amb ells les decisions que afecten la seva salut i ens comprometem a acompanyar-los, especialment, en els moments de més incertesa i en les situacions de final de vida", recull el document. També aposten per fomentar el treball en equip entre diferents professionals sanitaris, socials i comunitaris. "Estem convençuts que és la millor manera de donar una resposta integral a les necessitats de les persones i de fer front als reptes que es deriven, tant dels canvis socials, com dels nous coneixements científics i dels constants avenços tecnològics en medicina", afirmen. A més, es comprometen a mantenir actualitzat el Codi de Deontologia, per tal de donar resposta als dilemes relacionats amb la societat, la ciència i la tecnologia. Finalment, acorden vetllar per la formació continuada i acreditar periòdicament les seves competències.  "Ens comprometem a vetllar perquè la formació dels futurs metges sigui excel·lent tècnicament i humanísticament i perquè incorpori àmbits com l'ètica, la comunicació, la salut global i la gestió clínica", conclouen.

Summary: Els metges demanen que les administracions deixin d'usar el sistema sanitari en clau "tacticista" i facin més inversions


La T-Casual, que substitueix la T-10, cau un 26% ACN Barcelona.-La venda dels abonaments T-usual i T-jove del Sistema Tarifari Integrat de l'ATM s'ha disparat un 75% durant el gener del 2020, en comparació amb la suma de la T-mes, T-jove, T-50/30 i T-Trimestre durant el mateix mes de l'any passat, mentre que la venda de la T-casual, que substitueix la T-10, ha caigut un 26%. El títol que ha guanyat més terreny durant aquest primer mes amb la nova tarificació és la T-usual, que permet fer viatges il·limitats durant 30 dies, amb un 230%. Mentre que el gener de 2019 es van vendre unes 125.000 unitats, aquest darrer mes se n’han venut més de 415.000. Pel que fa a la T-jove, títol d’ús il·limitat durant 90 dies consecutius per a menors de 25 anys, se n’han venut un 65% més. A més, han crescut els títols socials, com és el cas de la gamma de Famílies Monoparentals i Nombroses (+48%) i la T-usual bonificada per a persones aturades (+20%). En el marc global, la recaptació de la venda de títols d’aquest primer mes d’any s’ha mantingut estable, amb un lleuger increment del 0,7% entre gener de 2019 i gener de 2020. Pel que fa al nombre de validacions, la xifra s'ha mantingut estable, amb 67 milions de viatges, tot i que aquest gener ha tingut un dia hàbil menys que el 2019 i que la xarxa de l'àrea metropolitana de Barcelona també va patir els efectes del Gloria durant unes quantes jornades laborals consecutives.

Summary: Les vendes de la T-usual i la T-Jove de l'ATM creixen un 75% durant el gener


La diputada de JxCat Laura Borràs ha fet una última intervenció al Parlament abans de marxar cap al Congrés, on ha estat escollida diputada en les eleccions del 28-A. "Ara s'obre el camí del deure personal de continuar treballant amb lleialtat i fidelitat per fer de Catalunya un país normal", ha dit explicant el seu pas al Congrés. Borràs, que va deixar de ser consellera de Cultura per ser candidata de JxCat a les eleccions del 28 d'abril, s'ha referit a l'abril com el mes més "cruel". I ha acabat el seu discurs fent una crida a posar Catalunya "per davant de tot" per tal que el Parlament tingui "l'honor més gran de la vida" proclamant "democràticament i pacíficament" la llibertat.

Summary: Borràs: "Ara s'obre el camí del deure de continuar treballant amb lleialtat per fer de Catalunya un país normal"